Reitz-vier wil appelleer
Onderwerp: Reitz-vier wil appelleer Mon Aug 16, 2010 1:27 pm
Bloemfontein. – Die Reitz-vier het amptelik kennis gegee dat hulle aansoek gaan doen om verlof tot appèl teen hul vonnis vir crimen injuria.
R.C. Malherbe van Hertzogville, Johnny Roberts van Hoopstad, Schalk van der Merwe van Christiana en Danie Grobler van Windhoek is gevonnis tot 'n R20 000 boete of 12 maande tronkstraf, plus 'n verdere ses maande opgeskort.
Die vonnis is weens 'n video wat hulle gemaak het waarin hulle onder meer vyf swart werkers van die Universiteit van die Vrystaat (UV) kos gegee het om te eet waarin hulle oënskynlik geürineer het.
Die vier was eerstejaars in die Reitz-kamerwonings.
Hooflanddros Mziwonke Hinxa se vonnis is buite verhouding tot die misdryf, sê hul prokureur, mnr. Christo Dippenaar, in die kennisgewing wat hy ingedien het.
Hy sê die boete oorskry ook die jurisdiksie van die Bloemfonteinse landdroshof waar hulle op 30 Julie gevonnis is.
Die pleit van skuldig en die feite waarop dit berus het, was nie op 'n rassebelediging gegrond nie.
Die gedrag waarop skuld beken is, het die eer van die klaers as mense geskend.
Hy sê ook 'n vonnis van opgeskorte gevangenisstraf was nie gepas nie en die opskortingsvoorwaarde, gekoppel aan Artikel 21 van Wet 4 van 2000, was nie 'n toelaatbare of gepaste voorwaarde nie, sê Dippenaar in die kennisgewing.
Dit kom neer op die diskriminasie teen iemand op grond van dié een se ras wat op 'n moontlike skuldigbevinding in 'n gelykheidshof neerkom.
Die datum vir die aanhoor van dié aansoek om verlof tot appèl moet nog vasgestel word.
Benewens dié moontlike appèl, lê 'n verhoor in die gelykheidshof in die Vrystaatse hooggeregshof ook nog voor waarin die werkers elk R1 miljoen van die Reitz-vier en die UV eis.